Fjórir Vestlendingar taka þátt í Nordic Camp í badminton Fjögur ungmenni af Vesturlandi voru nýverið valin af Árna Þór Hallgrímssyni landsliðsþjálfara í badminton til að taka þátt í Nordic Camp , árlegum æfingabúðum badmintonsambanda Norðurlandanna . Alls fara sex ungmenni frá Íslandi í æfingabúðirnar sem fara fram í Kristianshavn í Noregi dagana 1. – 4. ágúst . Vestlendingar eru því í meirihluta í hópnum . Noregsfarar eru þau Símon Orri Jóhannsson , Tómas Andri Jörgensson og Úlfheiður Embla Ásgeirsdóttir , öll úr ÍA , og Bjarni Guðmann Jónsson úr Skallagrími . Þau eru öll á fjórtánda aldursári , eru nú að ljúka 8. bekk en þau keppa í aldursflokknum U - 15 í íþrótt sinni . Í samtali við Skessuhorn kváðust þau vera afar ánægð með að vera valin til að taka þátt í æfingabúðunum og hlakka til Noregsferðarinnar í sumar . Þetta er í fyrsta skipti sem þau taka þátt í slíkum búðum og búast þau við þéttri en skemmtilegri dagskrá . Þjálfarar í búðunum koma víðsvegar að úr Evrópu og má ljóst þykja að hópurinn mun öðlaðast dýrmæta reynslu í æfingabúðunum sem mun nýtast á komandi árum á badmintonvellinum . Spurð um markmið í íþróttinni kváðust þau öll ætla sér að verða Íslandsmeistarar , hvort sem væri í einliðaleik , tvíliðaleik eða tvenndarleik , en mestu skipti þó að standa sig vel á æfingum og í leik . Með krökkunum í för til Noregs verður Írena Rut Jónsdóttir , badmintonþjálfari hjá ÍA , en hún mun fara á þjálfaranámskeið tengt æfingabúðunum auk þess sem hún verður fararstjóri krakkanna í ferðinni .